|  |  |
| --- | --- |
|  | REPUBLIKA HRVATSKA |
|  | **KOPRIVNIČKO - KRIŽEVAČKA ŽUPANIJA****Župan** |

KLASA: 021-01/14-01/3

URBROJ: 2137/1-05/02-14-3

Koprivnica, 27.1.2014.

 PREDSJEDNIKU I ČLANOVIMA/ČLANICAMA

 Županijske skupštine

 Koprivničko-križevačke županije

Predmet: Prijedlog Zaključka o prihvaćanju Informacije o

 odobravanju pomoći za podmirenje troškova ogrjeva u 2013. godini

 Na temelju članka 48. Zakona o lokalnoj i područnoj (regionalnoj) samoupravi (“Narodne novine” broj 33/01, 60/01, 129/05, 109/07, 125/08, 36/09, 150/11, 144/12 i 19/13-pročišćeni tekst) podnosim Županijskoj skupštini Koprivničko-križevačke županije na raspravu i prihvaćanje prijedlog Zaključka o prihvaćanju Informacije o odobravanju pomoći za podmirenje troškova ogrjeva u 2013. godini

 Za izvjestitelja na radnim tijelima određujem Branku Cuki.

 ŽUPAN

 Darko Koren, ing. građ.

Na temelju članka 37. Statuta Koprivničko-križevačke županije ("Službeni glasnik Koprivničko-križevačke županije" broj 7/13. i 14/13.), Županijska skupština Koprivničko-križevačke županije na sjednici održanoj 2014. donijela je

# Z A K L J U Č A K

o prihvaćanju Informacije o odobravanju pomoći

za podmirenje troškova ogrjeva u 2013. godini

# I.

 Prihvaća se Informacija o odobravanju pomoći za podmirenje troškova ogrjeva u 2013. godini KLASA: 021-01/14-01/3 URBROJ: 2137/1-05/02-14-1, koja je sastavni dio ovog Zaključka.

# II.

 Ovaj Zaključak objavit će se u “Službenom glasniku Koprivničko-križevačke županije”.

# ŽUPANIJSKA SKUPŠTINA

 KOPRIVNIČKO-KRIŽEVAČKE ŽUPANIJE

KLASA: 021-01/14-01/3

URBROJ: 2137/1-05/02-14-2

Koprivnica, 2014.

 PREDSJEDNIK:

Damir Felak, dipl. ing.

 Milivoj Androlić

Obrazloženje

 Planom rada Županijske skupštine Koprivničko-križevačke županije za 2014. godinu ("Službeni glasnik Koprivničko-križevačke županije" broj 17/13) predviđeno je (točka 14.) da se vijećnici Županijske skupštine upoznaju s odobravanjem i utrošenim sredstvima za pomoć za ogrjev u 2013. godini.

 Predlaže se da vijećnici Županijske skupštine razmotre informaciju koju je izradio Upravni odjel za zdravstveno-socijalne djelatnosti, te ukoliko je eventualno odluče prihvatiti, donesu ovakav Zaključak.

 UPRAVNI ODJEL ZA

 ZDRAVSTVENO-SOCIJALNE DJELATNOSTI

KOPRIVNIČKO-KRIŽEVAČKA ŽUPANIJA

Upravni odjel za zdravstveno-socijalne djelatnosti

INFORMACIJA O ODOBRAVANJU

POMOĆI ZA PODMIRENJE TROŠKOVA OGRJEVA U 2013. GODINI

KLASA: 021-01/14-01/3

URBROJ: 2137/1-05/02-14-1

Koprivnica, siječanj 2014.

**Uvod**

 Pomoć za podmirenje troškova ogrjeva jedna je od pomoći unutar sustava socijalne skrbi kojoj je cilj socijalno ugroženim osobama pomoći u pokriću troškova vezanih za stanovanje. Do 2003. godine ovu pomoć odobravali i isplaćivali su centri za socijalnu skrb. Izmjenama i dopunama Zakona o socijalnoj skrbi (Narodne novine 103/03) ova pomoć je decentralizirana, te stavljena u nadležnost jedinica lokalne i područne (regionalne) samouprave.

 **Pravna osnova**

 Zakonom o socijalnoj skrbi (“Narodne novine” broj 33/12) predviđeno je da se samcu ili obitelji koja se grije na drva može jednom godišnje osigurati 3 m3 drva ili odobriti novčani iznos za podmirenje tog troška. Odredbama ovog Zakona odobravanje ove pomoći stavljeno je u nadležnost jedinica lokalne samouprave, a jedinicama područne (regionalne) samouprave naloženo da za ovu pomoć trebaju osigurati sredstva. Svake godine Vlada Republike Hrvatske svojim aktom određuje minimalni financijski standard izdataka na ime ove pomoći, a koji čini osnovicu za izračun pomoći izravnanja za decentralizirane funkcije jedinicama područne (regionalne) samouprave u skladu sa Zakonom o financiranju jedinica lokalne i područne (regionalne) samouprave. Ovakvim aktom za 2013. godinu, odnosno Odlukom Vlade Republike Hrvatske o minimalnim financijskim standardima materijalnih i financijskih rashoda centara za socijalnu skrb i pomoći za podmirenje troškova stanovanja korisnicima koji se griju na drva u 2013. godini (“Narodne novine” broj 29/13) za Koprivničko-križevačku županije minimalni financijski standard utvrđen je u iznosu od 1.417.400 kuna.

 S obzirom da je Zakonom o socijalnoj skrbi određeno i da jedinica područne (regionalne) samouprave određuje visinu ove pomoći, te da odluku o tome treba donijeti najkasnije do 30. rujna za tekuću godine, Zaključkom Župana donesenim 10. svibnja 2013. ona je utvrđena u iznosu od 950 kuna. Visina ove pomoći u 2013. godini tako se nije mijenjala u odnosu na zadnjih nekoliko godina, a jedan od razloga za to je što se i Vlada Republike Hrvatske rukovodila ovim iznosom u svojoj Odluci. Kao i prijašnjih godina, razmatrala se mogućnost da se iznos ove pomoći poveća, odnosno utvrdi u višem iznosu. No, s obzirom da bi to dovelo do smanjenja broja samaca i obitelji kojima je moguće pomoći u podmirenju troškova ogrjeva, a vrlo vjerojatno utjecalo i na visinu sredstava predviđenih za Koprivničko-križevačku županiju u narednoj godini u Vladinoj Odluci, od toga se odustalo .

**Način i postupak odobravanja**

 U provođenju postupka oko podmirenja troškova ogrjeva koristili su se naputci nadležnog Ministarstva iz 2003. godine. U njima je naznačeno kako je pri odobravanju ove pomoći potrebno koristiti popise korisnika pomoći za uzdržavanje od centara za socijalnu skrb. Popise korisnika nadležni županijski Upravni odjel pribavio je od triju centara za socijalnu skrb, izvršio određene korekcije u njima i proslijedio ih općinama i gradovima krajem srpnja 2013 godine. Na taj način stvorena je baza potencijalnih korisnika pomoći za podmirenje troškova ogrjeva i jedinicama lokalne samouprave olakšano provođenje upravnog postupka.

 Uz nadležni upravni odjel popis korisnika pomoći za uzdržavanje razmatralo je socijalno vijeće u općinama i gradovima. Nakon provedenog postupka jedinice lokalne samouprave donijele su rješenje o odobravanju, odnosno neodobravanju pomoći. Uz korisnike pomoći za uzdržavanje, pomoć je odobravana i samcima i obiteljima koji nisu korisnici ove pomoći preko centra za socijalnu skrb ali su, kako su utvrdile jedinice lokalne samouprave, u teškoj materijalnoj situaciji i pomoć u nabavi ogrjeva im je doista neophodna (poput npr. staračkih obitelji čiji su članovi narušenog zdravstvenog stanja ili obitelji s više djece u osobito teškoj socijalnoj situaciji).

**Raspored pomoći/sredstava po jedicama lokalne samouprave**

 S obzirom da je iznos sredstava za ovu namjenu limitiran, jedinicama lokalne samouprave bilo je neophodno uvesti određena ograničenja u ukupnom broju pomoći za podmirenje troškova ogrjeva koje su mogle odobriti. U pravilu, u 2013. godini ukupan broj korisnika/odobrenih pomoći nije im smio/mogao biti veći od broja korisnika pomoći za uzdržavanje s njihovog područja uvećan za 15%. Taj postotak u odnosu na prijašnje godine bio je poprilično niži, a razlog za to bilo je poprilično povećanje broja korisnika pomoći za uzdržavanje, te značajno smanjenje sredstava predviđenih Vladinom Odlukom za 2013. godinu. Nužno je nepomenuti da neke jedinice lokalne samouprave nisu iskoristile gornju kvotu, odnosno zatražile su manje sredstava nego što im je to bilo omogućeno. Sredstva predviđena za njih raspoređena su drugim jedinicama lokalne samouprave koje su iskazale potrebu za tim. Pri tom dopunskom rasporedu sredstava vodilo se računa o stupnju razvijenosti pojedine jedinice lokalne samouprave, odnosno njezinim proračunskim (ne)mogućnostima.

Tablica: Raspored odobrenih pomoći/samaca i obitelji po jedinicama lokalne samouprave

|  |  |  |
| --- | --- | --- |
| Koprivnica i okolne općine | Đurđevac i okolne općine | Križevci i okolne općine |
|
| Koprivnica | 264 | Đurđevac | 124 | Križevci | 222 |
| Sokolovac | 76 | Molve | 12 | Gornja Rijeka | 31 |
| Kop. Ivanec | 17 | Novo Virje | 16 | Kalnik | 22 |
| Đelekovec | 17 | Virje | 55 | Sv. I. Žabno | 53 |
| Legrad | 52 | Kloštar Pod.  | 57 | Sv.P.Orehovec | 57 |
| Peteranec | 95 | Sesvete Pod. | 16 | Ukupno | 385 |
| Drnje | 44 | Kalinovac | 18 |
| Hlebine | 21 | Ferdinandovac | 30 |   |   |
| Kop. Bregi | 33 | Ukupno | 328 |   |   |
| Novigrad Pod. | 51 |   |   |
| Gola | 31 |   |   |   |   |
| Rasinja | 78 |   |   |   |   |
| Ukupno | 779 |   |   | Ukupno Županija | 1492 |

Tablica: Raspored sredstava na ime pomoći po jedinicama lokalne samouprave

|  |  |  |
| --- | --- | --- |
| Koprivnica i okolne općine | Đurđevac i okolne općine | Križevci i okolne općine |
|
| Koprivnica | 250.800 | Đurđevac | 117.800 | Križevci | 210.900 |
| Sokolovac | 72.200 | Molve | 11.400 | Gornja Rijeka | 29.450 |
| Kop. Ivanec | 16.150 | Novo Virje | 15.200 | Kalnik | 20.900 |
| Đelekovec | 16.150 | Virje | 52.250 | Sv. I. Žabno | 50.350 |
| Legrad | 49.400 | Kloštar Pod.  | 54.150 | Sv.P.Orehovec | 54.150 |
| Peteranec | 90.250 | Sesvete Pod. | 15.200 | Ukupno | 365.750  |
| Drnje | 41.800 | Kalinovac | 17.100 |
| Hlebine | 19.950 | Ferdinandovac | 28.500 |   |   |
| Kop. Bregi | 31.350 | Ukupno | 311.600  |   |   |
| Novigrad Pod | 48.450 |   |   |
| Gola | 29.450 |   |   |   |   |
| Rasinja | 74.100 |   |   |   |   |
| Ukupno | 740.050  |   |   | Ukupno Županija | 1.417.400  |
|   |   |

Grafikon: Raspored odobrenih pomoći/samaca i obitelji po područjima

Grafikon: Raspored odobrenih pomoći/samaca i obitelji po kriteriju gradovi/općine

Grafikon: Udio korisnika pomoći za uzdržavanje među odobrenim pomoćima za podmirenje troškova ogrjeva

**Žalbe i podnesci**

 U postupku odobravanja pomoći za ogrjev Upravni odjel za zdravstvo i socijalnu skrb Koprivničko-križevačke županije (bio) je drugostupanjsko tijelo sukladno odredbama Zakona o socijalnoj skrbi i Zakona o lokalnoj i područnoj (regionalnoj) samoupravi. Tijekom 2013. vođen je jedan drugostupanjski (upravni) postupak, odnosno izjavljena samo jedna žalba protiv rješenja zbog neodobravanja pomoći. Žalba je odbijena jer je u provedenom postupku utvrđeno da je prvostupanjsko rješenje pravilno i na zakonu osnovano. Također, tijekom 2013. bilo je desetak telefonskih poziva građana nezadovoljnih što u svojim sredinama nisu uvršteni u krug socijalno najugroženijih samaca i obitelji, odnosno nisu ostvarili pomoć za podmirenje troškova ogrjeva. Razlog za to uglavnom treba potražiti u činjenici da su sredstva iz Vladine Odluke za 2013. godinu u odnosu na 2012. umanjena za 9%, te da zbog toga svim korisnicima pomoći prijašnjih godina nije bilo moguće odobriti pomoć 2013. godine. Ovi pozivatelji upoznati su s ovim činjenicama, kao i sa svojim pravom na žalbu no nisu je uložili. Također, tijekom 2013. godine zaprimljena su tri podneska građana vezana za odobravanje ove pomoći, a na koje im je odgovoreno pisanim putem.

**Zaključna razmatranja**

 Iz naprijed naznačenog i prikazanog vidljivo je da je u 2013. godini cjelokupni iznos predviđen Vladinom Odlukom, odnosno da su sva decentralizirana sredstva predviđena za podmirenje troškova ogrjeva utrošena. Cjelokupan postupak odobravanja pomoći vjerojatno nije idealan, ali ga je u trenutačnim okolnostima vrlo teško moguće kvalitetnije i drugačije organizirati. Socijalna vijeća općina i gradova kao savjetodavna tijela jedinica lokalne samouprave, aktivno su uključena u ovaj postupak, a opravdano se može pretpostaviti kako ova tijela imaju najbolji pregled situacije na terenu i najbolje mogu procijeniti kojim samcima i obiteljimas njihovog područja je pomoć najpotrebnija.

 Postupak odobravanja pomoći povezan je s nekim problemima i dilemama, među kojima se posebno ističe sljedeće:

 Prvo, kod dijela stanovnika ne može se ne primjetiti manjak odgovornosti za vlastitu socijalnu sigurnost odnosno svojevrsni stav i očekivanja “da država i lokalna zajednica trebaju riješiti sve njihove probleme”, inzistiranje na pravima uz istovremeno zanemarivanje obveza, a koje ponekad nisu samo posljedica porasta siromaštva i pada životnog standarda. Sa zahtjevom za ovu pomoć tako se često obraćaju samci i obitelji koji su realno u mogućnosti sami si pribaviti drva, kako zbog činjenice da im materijalna situacija nije u tolikoj mjeri ugrožavajuća, tako i činjenice da su u posjedu šume(a) ili pak imaju djece i obveznike uzdržavanja koji bi im trebali i mogli pomoći.

 Jedan od problema povezan je s činjenicom da je odobravanje pomoći za podmirenje troškova ogrjeva zakonodavac predvidio samo za samce i obitelji koji se griju na drva. Dakle, nije predviđeno odobravanje ove pomoći samcima i obiteljima koji se griju na neki drugi energent, a kojima je često neophodna pomoć u tom pogledu.

 Pomoć za podmirenje troškova ogrjeva namjenska je pomoć, odnosno ona bi trebala služiti isključivo za nabavu drva. Međutim, dio korisnika s odobrenom pomoći za ogrjev ponekad je zadovoljavao “druge potrebe”, a ne onu za koju je ova pomoć namijenjena. Stoga se svake godine jedinicama lokalne samuprave davala preporuka da, ukoliko se to pokazuje svrsishodnim s obzirom na cijenu ogrjevnog drva ili pak nekih drugih razloga, ovu pomoć odobravaju osiguranjem/nabavom drva, a naročito u slučajevima kada se utrdi da je to povoljnije za korisnika ili postoji velika vjerojatnost da pomoć u novcu korisnik neće iskoristiti za nabavu drva. Jedinicama lokalne samouprave također je preporučeno da radi kontrole namjenskog trošenja pomoći u novcu od korisnika zatraže fotokopiju računa i otpremnice za nabavljena drva. Prijašnjih godina s jedinicama lokalne samouprave razmatrala se mogućnost da se za sve socijalno ugrožene osobe s područja županije nabave drva objedinjenim postupkom javne nabave, odnosno da se pomoć ne odobrava u novcu. Međutim, ovaj prijedlog nije prihvaćen od strane nekih jedinica lokalne samouprave, ali je naišao i na protivljenje korisnika, čini se opravdano. Naime, kalkulacijama temeljenim na cjenicima velikih dobavljača, ovakva ”centralizirana ili objedinjena nabava” pokazala se nepraktičnom ali i znatno skupljom (između ostalog i zbog visokih troškova utovara, prijevoza i istovara), od ”lokalne” nabave. Međutim i takva (”lokalna”) nabava se pokazala problematičnom zbog, kako su ukazivale pojedine jedinice lokalne samouprave, nemogućnosti potencijalnih dobavljača da u predviđenim rokovima osiguraju dovoljnu količinu drva te izvrše prijevoz istih do korisnika.

 Potrebno je istaći i kako se pojedine jedinice lokalne samouprave prošlih godina nisu ponijele korektno, kako prema Koprivničko-križevačkoj županiji, tako i siromašnijim općinama i gradovima. Neke od njih naime u namjeri da “povuku” što više sredstava osiguranih preko Županije za ovu namjenu (te na taj način udovolje ili se ne zamjere dijelu stanovništva sa svojeg područja) nisu pokazale dovoljno razumijevanja za činjenicu da su sredstva za ovu namjenu ograničena, da na području Koprivničko-križevačke županije postoji “još sredina sa socijalno ugroženim stanovništvom”, te su se obraćale sa zahtjevom za sredstva koja su uvelike premašivale predviđene “kvote”. Za pretpostaviti je da bi širokogrudnost kod odobravanja pomoći za podmirenje troškova ogrjeva bila u značajnoj mjeri manja kada bi se sredstva za ovu namjenu osiguravala u proračunima jednica lokalne samouprave.

 Nužno je napomenuti kako novi Zakon o socijalnoj skrbi (”Narodne novine” broj 157/13) koji se primjenjuje od 1. siječnja 2014. uvodi poprilično velike promjene u postupak odobravanja ove pomoći od 2014. godine. Naime, njime se odobravanje ove pomoći ograničava samo na korisnike zajamčene minimalne naknade, nove pomoći u sustavu socijalne skrbi[[1]](#footnote-1)\*, tako da je, kao dosad, neće biti moguće odobriti osobama koji nisu u tretmanu centara za socijalnu skrb. Druga velika promjena odnosi se na promjenu stvarne nadležnosti, odnosno da za odobravanje ove pomoći umjesto općina i gradova postaju županije (njihovi nadležni upravni odjeli). S obzirom da se radi o upravnim postupcima, kojih bi tijekom 2014. godine vrlo lako mogli porasti na brojku od oko 2.000, ova promjena u značajnoj mjeri utjecat će na organizaciju rada i funkcioniranje županijskog Upravnog odjela za zdravstveno-socijalne djelatnosti.

1. \*kojom je namjera objediniti prijašnju pomoć za uzdržavanje u nadležnosti Ministarstva socijalne politike i mladih, produženu novčanu naknadu nezaposlenih osoba u nadležnosti Hrvatskog zavoda za zapošljavanje, te opskrbninu branitelja i civilnih žrtava rata u nadležnosti Ministarstva branitelja [↑](#footnote-ref-1)